# Poesie ladine bellunesi/9

I stranbiez d’i nost paes ../8 ../10 IncludiIntestazione 3 agosto 2015 25% Da definire
Poesie ladine bellunesi Autori vari 2005 CC BY-SA 3.0 GFDL //it.wikisource.org/w/index.php?title=Poesie_ladine_bellunesi/9&oldid=- 20171128204129 //it.wikisource.org/w/index.php?title=Poesie_ladine_bellunesi/9&oldid=- 20171128204129
LORIS SERAFINI
I stranbiez d’i nost paes
(Piciol matez su le usanze starleche che se caluma al dì d’ancoi nte la Val de l Biois)
Nosacande, nosacai ai sentù mi n dì descore de noseche burt travai, de nosaul zerte malore. De na cubia el me contea che la usea rajonà e daspes pò la breghea, soratut daspò trincà: par dasen su tante robe nia no l era no falà, ma pì tenp mi no ve robe e sta dent ve ase scoltà. “Fuse mi ente sta mesa pì nogugn no restarave e darè na bela sfesa tuti inte i ficarave”. “Ti sì, Tone, t’es senzier, te la vede da l vers dret: avon sol da fai dover a i nost siori malandret”! “Mi laore, lori i magna, no i vadagna, ma i fa scheI e i a saldo na magagna: paga un e cioli trei”! “Ma mi sì che l desfarave sto governo de vediei e su i alber tacarave sta gran cubia de porziei”! “Noi sion pochi, vosto chè, cognesane se sturtà, così po voi vedaré la fin burta chi a da fà”! Disto chè, orpo debìo, mi nte n manec ciaparave e de teghe nte l dadrìo el sò cul mi npienirave”! “Lori i strusia masa poc, da l sudor i é desusai, ma de schei i a senper foc, la no i é no ntardivai”! “Le luganeghe picade e i viaz estra n pì pagai, i ghe n conta de tonade a noi pore ndormenzai”! Slonga, scurta e tinonea, i a pensà a na soluzion, e no sté avei maredea se i a vert en nof bozon. “E no l é no na monada se dison che aon reson che la dent la é tant cruziada da sti gran sparonzonogn. Somea fin che laora smauz sie venù en nof pecà, e se conpra su chi sgnauz che te fa domai ngrasà. L é na granda mincionada a l Caselo nazional che parfin cavìa a Valada l é pì vache che n Canal”! “Nte l paes che l gran Piovan om e candole a sturtà stale voite par tut l an, gnanca ciorle l é resta. Ma sarìelo poc da ride come fuse n bel matez; asé fin che mi ve dighe che capìs de pì en pez. Siega canp e fruga fauz e laora n pì debant par sti rogne de scarauz da n burt zef che par piandant. E ti proa se t’es bon a dì a vende l fen madur: varda po che nte l gaon no te l bute de segur! Se po a fonc t’es ‘sià par dì varda che no sie de mercol parche po te sa nca ti che n chel dì ogni fonc vien svergol. Tut cognon pasà par Roma e l è chest el pì gran mal; se tafat l é drìo che l toma ghe n paìs daspò sta val. Parche noi cater cauzogn sion cenui da chi falache, i ne crez di zavatogn bogn domai a cenì vache. Ma se oton el nost descore su i forest e zerti slac, zerta sort de secaore che sarìe da trà nte n lac, disarai che da rostogn se vez dent che ausa tant a fai i pore pantalogn par ciapà su tut debant. I é canaole piegn de schei ma po nìa no i vol pagà, i te capita n dotrei e l paes i vol canbià. No i vol pì che t’i desede dadoman co l canpanon, i te trata come fede: “chilò fon chel che volon!” I te luga co i scarpet par la ota di Lastei, sponta fora nfin i det e daspò i a mal a i piei. Zerti stof de zerte siore che te fa tra sù l figà, che par ele par degnore, ma ti proa mo a snasà?! Co t’es inte par sti bosc par sta n pas par calche cin e te sente os da rosc: i é segur drìo n per de pin! Ve sparagne de ve dì che chi ase nte sti troi, pò diseme se saorì dé a zarpì i vost pezoi! E moi, giasene e garnete, stropacui e asie e fraghe, vedovele su le tete e po l rest ente le braghe. E debot po ti te vede par cal loc ch’i é pasai, gramazé e bon sarevede a i paesagn tardìf lugai. Nia no i vif no polinpont a fa tant i sparagnogn, e co i pasa l ultim pont, la no i pos fai i tornazogn! Ma l é ora oramai de sti coss che noi tasone e valc auter disarai, de segur no conte s’cione! L é venù da n pez l’usanza de se vede pore gram e se crez de avei creanza a descore par talian. No ve dighe che spegaz che ven fora inte par mez, e dasen te toma i braz: el descor mejo n scavez! Così i pensa de ese grant e descore da dotor, ma no i sa po dì diant, i ghe n dis de ogni color. Somea fin ch’i se vargogne de l descore d’i nost veje e i npienìs de zento ogne sti tosat nte le fameie. E sti boce che avarali se nìa noi no ghe nsegnon e a l paes se tacarali se perdion le tradizion? Ma asé che mi ve conte de valc auter ncora n freo, disarai de mese onte e barufe par en scheo. I stranbiez de sti paes si vez beleche da l poc co suzede che daspes se fa beghe par en loc. Se ti n termen dù te frache cater schei en cin pì stort: da sperà che no i la tache, de segur t’a fat en tort! Se te ntìve calche sas e te l caze en freo pì n cà, cente po da cont el nas se ti ntier te l vol catà! Che se luga chel de là de segur ti t’es en faos e par fenta te a falà par dora de pì la faoz! Ma n ocor che zavariede par savei faziende straze, se sté chiet e volé ziede mi ve n conte de pì paze. Ai sentù che n nof filò l e da poc en ca tacà; no credé, venì mo po, no ve faze mio matià! “Taie, legne, doi ridole, ronconele e manarìn, calche laz e dotrei spole e daspò doi nof lodìn” Sto bel valc se sent descore co valgugn l fa l ultim viaz e i starave là doi ore se no i fuse a Vendramaz. I parent i pianz ladìn, el Piovan dis su rosare, e chi auter: “Da ca n cin dirai su par chele vare”. Somarende mi, Signor, che comedie da valdìo che chi vif drio chi che mor i fa su tut en desìo. Ma dison che la ntenzion no la sconz po nia de ruo, ma che val l é l’inpresion che se frache du caruo. Donca lora l’é lugada che su tut enfin sturtone, de sta longa slomenada volaré che la mocone! Tanti vez avon vedù chi ne basta par sta bota, fursi masa ai descorù, calche cin l ai dita zota! Ma sto pìciol mè matez a valgugn el conferìs; e sarà anca chi vez valc de biot da ride fis. Noi ason stà la i nost ugn e se n don a i nost dafai, che no vede pì nogugn che ave i voge desedai. Sarevede, gramazé e scuseme de l tenp pert; ve ase dì, se voi volé, che ogni bronza ve ai descuert!
(Canal)